# Ag er garanté a zeliamb en dout aveit Mari

| ◄ A vonheur Sant Yehan, de béhani é ras Jesus Mari aveit mam | Ag er garanté a zeliamb en dout aveit Mari | Ag er gred a zeli en dout ur hroaidur de Vari aveit intérès ha gloër é vam ► |
EIT prisein un dra er péh a dalle, ni a zeli er prisein revé en estime a ra Doué a nehou. É garanté hac é santimanteu a zeli réglein hun ré.
Eit comprenein péh santimanteu a zeliet en dout aveit Mari, ha péguement é teliet hé hârein, considéret en estime en dès groeit Doué a nehi hac er mercheu a garanté en dès reit dehi.
Me friédeu, a lar er Speret-Santel, a zou hemb nombre ; mæs bout zou unan e mès pinhuiqueit, drès er-réral, a ol er barfectioneu.
Er pried-cé, câret guet Doué én ur fæçon particuliér, a zeli enta, arlerh Doué, bout mæstrés a hun haloneu, hac en dout ol er santimanteu a nehai.
Caranté Doué aveit hi en dès ean douguet d’accordein dehi ol er faveurieu a éellai hé difforh doh er-réral ; hun haranté doh t’hi a zeli hé difforh doh ol er péh a éel, arlerh Doué, méritein hun haranté.
Doué en dès hi câret beta rein dehi, ar é lerh, er hetan rang ar en doar hac én nean ; én nean hac ar en doar nitra ne vérit mui, arlerh Doué, hun respect hac hun haranté.
Hac ehué ol er-ré just en dès perpet reit tehi én ou halon er hetan léh arlerh Jesus.
En Tadeu santel ag en Ilis a lar demb en hum drompér mar credér é cârér er mab hemb cârein er vam ; ind a anseign n’éellér quet séparein en dihue garanté-zé.
Ind a ra demb sellet er garanté hun nès aveit Mari, èl unan ag er mercheu surran a salvedigueah a éellér en dout, èl unan ag en donæzonneu pinhuiccan a hræce Doué.
Mæs er garanté en dès Mari aveit omb ne lar hi demb hemb cesse é teliamb hé hârein ?
Hi a examine hun dobérieu ; hi a bartage hun afflictioneu ; hi hun secour quênt memb ma hé fédamb ; hi a souffre hun défauteu ; hi a ancoéha hun ingratitud. Sourciusset é teliehemb-ni bout de rein dehi ehué mercheu a hun haranté !
Béemb soignus a brofitein ag en occasioneu hun bou de bligein dehi ; nitra ne zeli bout distér dirac hun deulegat, a p’en dé question a he chervige.
Tout a zou bras én effet ér péh a sel chervige mam en Eutru Doué, Rouannés er bed.
Béemb prompt de ol er péh a sel he chervige, de ol er péh a éel secour gober he inourein hac hé hârein.
Pédamb-hi bamdé a vêc hac a galon, ha sellamb èl ur gloër aveit omb bout ag en nombre ag er-ré a ra profession public a vout hé serviterion.
Saüamb liés hun speret hac hun halon trema en tróne ar béhani é ma aséet, pé eit admirein hé brastet hac hé farfectioneu, pé eit goulen hé assistance.
Alézoneu hac œvreu aral a charité, yeuneu ha mortificationeu aral, pratiquamb-ind én intantion a hé inourein, én ur guemér scùir ar hé vertuïeu.
Tostamb d’er Sacremanteu, d’en déieu Gouil consacret dehi, eit ou fassein én ur fæçon santelloh, ha groamb laret mara ùéh, mar éellamb, un Overen benac eit trugairécat Doué ag er græceu pinhuic en dès accordet dehi.
Visitamb liés en Ilisieu saüet de Zoué én hé inour ; respectamb hé limageu, en dut hac el léhieu a zou particuliéremant consacret dehi.
Assistamb guet fidélité, quel liés gùéh èl ma vou possible demb, én excelciceu public a rér én hé inour, ér predégueu é péré é conzér a hé vertuïeu, ag en avantageu caër hé dès bet, ag en dévotion a zeli peb crechén en dout aveit hi.
Dré-zen é è laca poén ur gùir groaidur de Vari de verchein dehi é garanté, hac é clah attaüe méritein muyoh-mui hé hani.
Avocadés puissant ha mam tinér en dut, ô Mari ! hui a leine ém halon péh quer sincér é er résolution a gueméran e vout fidel d’er pratiqueu santel-zé.
Me drugairéca Doué ag er santimanteu a garanté a ra deign aveit oh : doh ou rein deign, ean a ra deign ur merche assuret ag é garanté dohon.
Me asséou bout quer fidel deoh èl ol er-ré a hou serviterion hac a hou pugalé a ùélein en devou er muihan a hred aveit oh é quement-cé.
Me gârehai bout quer fidel deoh èl en Ælet ind-memb ; mæs er bonheur-zé n’en dé nameit aveit en nean.